b'\n_START_ARTICLE_\nLidija Pre\xc5\xa1ern\n_START_SECTION_\n\xc5\xbdivljenje in delo\n_START_PARAGRAPH_\nLidija Pre\xc5\xa1ern je bila plavalka v zagreb\xc5\xa1kem klubu Mladost in se je za poklic trenerja izpopolnjevala leta 1948 na Dr\xc5\xbeavnem institutu za fiskulturu \xe2\x80\x93 DIF v Beogradu. Leta 1948 je postala trener pri Plavalni zvezi Slovenije in za\xc4\x8dela trenirati plavalce Plavalnega kluba Enotnosti (kasneje Plavalni klub Ilirija) ter leta 1950 Plavalnega kluba \xc5\xbdelezni\xc4\x8dar (po letu 1961 Plavalni klub Ljubljana) na kopali\xc5\xa1\xc4\x8du Kolezija. Od 1975 do 1985 je bila strokovni sodelavec za plavanje na Plavalni zvezi Slovenije._NEWLINE_Plavalni klub Ljubljana je skupaj s soprogom trenerjem Mitjo Pre\xc5\xa1ernom dvakrat pripeljala do ekipnega dr\xc5\xbeavnega prvaka v plavanju (1964 in 1965), za kar je klub prejel leta 1965 Bloudkovo nagrado. Skupaj z Mitjo Pre\xc5\xa1ernom je v Sloveniji uvedla nove metode treninga, aerobni trening intervalnega plavanja, Kiphuthovo telovadbo, dvigovanje lahkih ute\xc5\xbei in vadbo z gumijastimi vrvmi. Doziranje intenzivnosti treninga je dolo\xc4\x8dala med drugim tudi na osnovi krvne analize in meritvah ostalih fiziolo\xc5\xa1kih parametrov (sr\xc4\x8dnega utripa, umiritve sr\xc4\x8dnega utripa po obremenitvi, plju\xc4\x8dne kapacitete), kar je privedlo do odli\xc4\x8dnih rezultatov. V zimski trening je uvedla uporabo "zajca", to je neke vrste nastavljivega tempomata, kjer plavalec sledi mali \xc5\xbeogici, ki je privezana na vrvi nad plavalnim bazenom in enakomerno potuje sem in tja tako, da mora plavalec vso dol\xc5\xbeino bazena plavati v enakomernem tempu. Uvedla je mednarodno sodelovanje s takrat vodilnim plavalnim centrom iz vzhodne Nem\xc4\x8dije. Najprej je bila na strokovnem izpopolnjevanju v Plavalnem klubu Magdeburg sama, nato pa je leta 1965 s celotno plavalno ekipo odpotovala v Magdeburg na priprave. Iz nem\xc5\xa1kega jezika je prevajala \xc4\x8dlanke o metodah treniranja plavalcev in pripravah \xc5\xa1portnikov._NEWLINE_Vzgojila je vrsto dr\xc5\xbeavnih prvakov in rekorderjev v plavanju. Svoje strokovne izku\xc5\xa1nje je prena\xc5\xa1ala na mlaj\xc5\xa1e pedagoge, vzgojitelje, trenerje in klubske delavce.\n_START_SECTION_\nNagrade\n_START_PARAGRAPH_\nJe dobitnica spominskega priznanja Plavalnega kluba Ljubljana za vrhunske dose\xc5\xbeke. Predsedstvo Jugoslavije jo je leta 1985 odlikovalo z medaljo za zasluge za ljudstvo s srebrno zvezdo.'